PTTGC บวก 3% ลุ้นกำไร Q4/60 โตแกร่ง รับราคาน้ำมันดิบพุ่งแรง
PTTGC บวก 3% ลุ้นกำไร Q4/60 โตแกร่ง รับราคาน้ำมันดิบพุ่งแรง ล่าสุด ณ เวลา 11.24 น. ราคาอยู่ที่ 88.50 บาท เพิ่มขึ้น 2.25 บาท หรือ 2.61% สูงสุดที่ระดับ 89 บาท ต่ำสุดที่ระกับ 87.50 บาท มูลค่าซื้อขาย 1.82 พันล้านบาท
4 ม.ค. 2561

ผู้สื่อข่าวรายงานว่า ราคาหุ้น บริษัท พีทีที โกลบอล เคมิคอล จำกัด (มหาชน) หรือ PTTGC ณ เวลา 11.24 น. ราคาอยู่ที่ 88.50 บาท เพิ่มขึ้น 2.25 บาท หรือ 2.61% สูงสุดที่ระดับ 89 บาท ต่ำสุดที่ระกับ 87.50 บาท มูลค่าซื้อขาย 1.82 พันล้านบาท

ด้าน บล.กรุงศรี ระบุในบทวิเคราะห์แนะนำ “ซื้อ” หุ้น PTTGC พร้อมปรับเพิ่มราคาเป้าหมายเป็น 100 บาท จากเดิม 86 บาท โดยคาดกำไรสุทธิปีนี้ทำ all time high ต่อเนื่อง จาก run rate ที่เพิ่มขึ้น เนื่องจากไม่มีแผนหยุดซ่อมบำรุงใหญ่เหมือนปีที่ผ่านมา นอกจากนี้ยังไม่มีปัจจัยลบจากการขายหุ้นที่ซื้อคืนเนื่องจากบริษัทได้ขายคืนในตลาดฯ ไปหมดแล้ว
ขณะที่ บล.ดีบีเอส วิคเคอร์ส (ประเทศไทย) ระบุในบทวิเคราะห์ แนะนำ “ซื้อ” PTTGC ให้ราคาพื้นฐานที่ 92 บาท โดยคาดว่า PTTGC จะมีกำไรในไตรมาส 4/60 แข็งแกร่ง จากการปรับขึ้นของราคาน้ำมันดิบ ทำให้มีกำไรในสต็อกโรงกลั่น และราคา HDPE ที่ปรับขึ้นทำให้ส่วนต่าง (สเปรด) สายโอเลฟินส์สูงขึ้น ซึ่งสามารถชดเชยกับสเปรดของสายอะโรเมติกส์ที่อ่อนลงได้ ขณะที่มีอัตราการใช้กำลังการผลิตสูงทำให้มี Economy of scale ที่ดี
ส่วนปี 61 ยังไปได้ดี จากปริมาณการผลิตสูงขึ้นเพราะไม่มีแผนปิดซ่อมขนาดใหญ่ และรับรู้ส่วนแบ่งกำไรจาก 6 บริษัทที่รับโอนมาจาก บริษัท.ปตท. จำกัด (มหาชน) หรือ PTT เต็มปี หลังจากเริ่มรับรู้ตั้งแต่ไตรมาส 3/60 เป็นต้นมา ด้านสเปรดของผลิตภัณฑ์อยู่ในเกณฑ์ดีแต่อาจจะอ่อนลงจากปี 60 อยู่บ้าง อย่างไรก็ตามราคาน้ำมันที่ปรับขึ้นต่อทำให้มีโอกาสเกิดกำไรจากสต็อกเข้ามาช่วยหนุน